Wes-Kaap | Loer Toer
Category Archives: Wes-Kaap
Côte d’Azur, Frankryk, Wes-Kaap March 26, 2018 Leave a comment
My studente moes my wysmaak om die wisselwerking tussen tydsones op die aardbol te verstaan. Ek was veronderstel om hulle daaroor in te lig.
My vriend Michael het per skip om die aarde geseil en, een oggend, te midde die Stille Oseaan, is die passassiers verwittig dat, as gister die 12de was, is vandag die 14de. Die verlies van ‘n hele dag … wat het mense op daardie (verlore) dag elders aangevang?
My vreemdste ervaring met tydsones was toe ek na die Verre-Ooste gevlieg het. Eenuur in die oggend is ek nuuskierig om te sien wat mens in die stikdonker oor die see sal sien en ek skuif die klein vensterskerm oop. Die son skyn breed.
Vanoggend word ek hier in Les Semboules wakker. Die wekker sê nege-uur; my skootrekenaar sê tienuur. Frankryk het vir die lente- en somersmaande die tydsone verander.
Ek kan onthou, jare gelede het hulle in die Wes-Kaap oorweeg om die tydsone vir wintermaande te verander. Of sal dit nou somersmaande wees? In die somer, sak die son saans eers 8:30 en later.
Ek onthou, as kind, het ek ongeduldig geraak dat dit nog nie tyd vir my radioprogram was nie. My ma sê my, tyd is tyd; Jy kan dit nie verander nie. In filosofiese terme is tyd absoluut. Skielik verander dit wat absoluut was.
Ek is dankbaar dat ek nie ‘n Rus is nie. Hulle sit met elf tydsones.
24ste Maart, 2018
10:41 of is dit nou 11:41 ?
Dit is vir my interessant dat só ‘n fees — die Fees van die Malles — eintlik oral in verskillende vorme ‘n verskyning maak. Geraas en maskers en kostumes en grimering — alles deel van so ‘n fees of karnaval. Die vorme en die redes is anders, maar die gees bly dieselfde.
Masker, Mardi Gras, New Orleans
‘n Historikus oor die stad van Antibes meen dat hierdie fees, ook bekend as die Fees van die Onskuldiges, vanaf die Middeleeue al ontstaan, gewoonlik kort ná Kersfees of vroeg in die nuwe jaar. Die Kerk se owerhede het dit goedgekeur en priesters kon deelneem. Maar die mens hel altyd van een uiterste na die ander. In die vroeë deel van die 16de eeu het die Kerk die Fees stopgesit.
Dit laat my dink aan die sestiger- en sewentigerjare in Suid-Afrika toe die regering streng beperkings op die Kaapse Klopse geplaas het, seker ook omdat daar ‘n “moffie-pelaton” bygekom het. Huidig poog die burgermeester van Rio de Janeiro om die Rio Karnaval stop te sit. Blaf maar teen die storm.
Musikante, Mardi Gras, New Orleans
Pierre Tuson: Dictionnaire d’Antibes Juan-Les-Pins
Masker – evenbrite.com
Klopse – erica.com
Musikante – myneworleans.com
Côte d’Azur, Frankryk, Suid-Afrika, Wes-Kaap February 12, 2018 Leave a comment
Tien duisend kilometers van die kaai van die Kaapse hawe, in ‘n klein biblioteek in ‘n voorstad van Antibes, lees ek oor ‘n skip met die naam van Alabama. Die boek is die geskiedenis van hierdie eeu-oue stad aan die suidkus van Frankryk. Die skrywer, Pierre Tosan, laat weet dat hierdie konfederate oorlogskip, wat groot belang onder die mense van Antibes, en die wêreld deur, gewek het, ook so ver as die “Cap de Bonne Esperance” ‘n (Kaapse?) draai gemaak het. Die jaar was 1863.
CSS Alabama 1862
Hoe mens die geskiedelike skip sien, hang af van jou politiek, veral in die jaar 1863 toe die burgeroorlog in Amerika in volle swang was. Tosan skryf, “Tussen die relieke van die ‘Sanctuaire de la Garoupe’ (die kapel van matrose in Antibes), vind mens ‘n presiese replika van die Alabama, ‘n skip wat seker die roemrykste van die corsaires op die see was”. Die Alabama, sê hy, was die terreur van die kommersiële skeepsbane van die Verenigde State. Dié skip het nie minder nie as 65 skepe óf gesink óf neutraal gestel. Dit is in 1864 buite die hawestad van Cherbourg aan die weskus van Frankryk in ‘n skermutseling gesink. Tot sover, met die roem of die berugtheid van die skip.
In Wikipedia kry ons, op Afrikaans, die twee teenstrydige weergawes van die oorsprong van die lied wat ons van kindsbeen af ken. Die lied word ook in die artikel oor die Alabama genoem. As die tweede weergawe, deur Lawrence Greene genavors, meer betekenis aan die “rietkooi” verleen, dan het die bekendheid van die Alabama, selfs tot by Antibes waar ek sy spore teëkom, die ware weergawe verduister.
Ek het die geskiedenisboek stadig toegemaak en eers toe ek by die biblioteek uit is, begin sing.
Pierre Tosan: Nouvelles Histoires d’Antibes. Gismondi Editeur. 1996.
Wikipedia : “Daar kom die Alibama” ; CSS Alabama, confederate warship
CSS Alabama – wikipedia.org